กฎกระทรวงการอนุญาตให้ผู้ประกอบอุตสาหกรรมมีสถานแสดงรถยนต์เพื่อขาย พ.ศ. 2560 
กฎกระทรวง
กฎกระทรวง
การอนุญาตให้ผู้ประกอบอุตสาหกรรมมีสถานแสดงรถยนต์เพื่อขาย
พ.ศ. ๒๕๖๐[๑]
 

อาศัยอำนาจตามความในมาตรา
๕ วรรคหนึ่ง และมาตรา ๓๑ (๑) แห่งพระราชบัญญัติภาษีสรรพสามิต พ.ศ. ๒๕๖๐
รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ
๑ กฎกระทรวงนี้ให้ใช้บังคับตั้งแต่วันที่
๑๖ กันยายน พ.ศ. ๒๕๖๐ เป็นต้นไป

ข้อ ๒ ผู้ประกอบอุตสาหกรรมที่ประสงค์จะมีสถานแสดงรถยนต์เพื่อขาย
ให้ยื่นคำขอต่ออธิบดีตามแบบที่อธิบดีประกาศกำหนด
พร้อมด้วยเอกสารหรือหลักฐาน ณ
สำนักงานสรรพสามิตพื้นที่แห่งท้องที่ที่สถานแสดงรถยนต์เพื่อขายหรือโรงอุตสาหกรรมนั้นตั้งอยู่
หรือทางระบบอิเล็กทรอนิกส์

ข้อ
๓ เมื่อได้รับคำขอพร้อมด้วยหลักฐานถูกต้องครบถ้วนตามข้อ
๒ แล้ว ให้อธิบดีพิจารณาอนุญาตให้มีสถานแสดงรถยนต์เพื่อขาย ตามหลักเกณฑ์
ดังต่อไปนี้
(๑)
สถานแสดงรถยนต์เพื่อขายจะต้องดำเนินการโดยผู้ประกอบอุตสาหกรรมซึ่งผลิตรถยนต์ที่จะนำมาไว้ในสถานแสดงรถยนต์เพื่อขาย
(๒)
จำนวนสถานแสดงรถยนต์เพื่อขายของผู้ประกอบอุตสาหกรรมแต่ละราย ให้เป็นดังนี้
(ก)
ในกรุงเทพมหานคร เขตละไม่เกินสามแห่ง
(ข)
ในจังหวัดอื่น อำเภอละไม่เกินหนึ่งแห่ง
(ค)
ในกรณีที่อธิบดีพิจารณาเห็นสมควรเป็นการเฉพาะราย
จะอนุญาตมากกว่าจำนวนที่กำหนดไว้ใน (ก) หรือ (ข) ก็ได้

ข้อ
๔ ใบอนุญาตให้มีสถานแสดงรถยนต์เพื่อขายให้เป็นไปตามแบบที่อธิบดีประกาศกำหนด

ข้อ
๕ การนำรถยนต์จากโรงอุตสาหกรรมไปยังสถานแสดงรถยนต์เพื่อขาย
หรือจากสถานแสดงรถยนต์เพื่อขายกลับคืนโรงอุตสาหกรรม หรือจากสถานแสดงรถยนต์เพื่อขายแห่งหนึ่งไปยังสถานแสดงรถยนต์เพื่อขายอีกแห่งหนึ่ง
ให้ผู้ประกอบอุตสาหกรรมออกหนังสือสำคัญตามแบบที่อธิบดีกำหนดกำกับไปกับรถยนต์แต่ละคันด้วย


ให้ไว้ ณ วันที่ ๑๒
กันยายน พ.ศ. ๒๕๖๐
อภิศักดิ์ ตันติวรวงศ์
รัฐมนตรีว่าการกระทรวงการคลัง

































หมายเหตุ :-
เหตุผลในการประกาศใช้กฎกระทรวงฉบับนี้ คือ โดยที่มาตรา ๓๑ (๑) แห่งพระราชบัญญัติภาษีสรรพสามิต พ.ศ. ๒๕๖๐
บัญญัติให้อธิบดีกรมสรรพสามิตมีอำนาจอนุญาตให้ผู้ประกอบอุตสาหกรรมมีสถานแสดงรถยนต์เพื่อขาย
ตามจำนวน หลักเกณฑ์ วิธีการ และเงื่อนไขที่กำหนดในกฎกระทรวง จึงจำเป็นต้องออกกฎกระทรวงนี้










































ปวันวิทย์/ภวรรณตรี/จัดทำ
๒๐ กันยายน
๒๕๖๐






[๑] ราชกิจจานุเบกษา
เล่ม ๑๓๔/ตอนที่ ๙๕ ก/หน้า ๑๑/๑๖ กันยายน ๒๕๖๐